“เจ๊แอน” รินหุ้น JKN..!?
หุ้นบริษัท เจเคเอ็น โกลบอล มีเดีย จำกัด (มหาชน) หรือ JKN กลับมาเป็นเป้าสายตาอีกครั้ง !!
24 มิ.ย. 2562

สำนักข่าวรัชดา
หุ้นบริษัท เจเคเอ็น โกลบอล มีเดีย จำกัด (มหาชน) หรือ JKN กลับมาเป็นเป้าสายตาอีกครั้ง !!
หลังมีรายงานว่า วันที่ 17 มิ.ย.ที่ผ่านมา MEDIA KING CAPITAL LTD ได้ขายหุ้น JKN ออกไปจำนวน 10 ล้านหุ้น หรือคิดเป็น 1.85% ของสิทธิออกเสียงทั้งหมดของกิจการ
โดยขายในราคา 10 บาท รับเงินเข้ากระเป๋าไปเหนาะ ๆ 100 ล้านบาท…
แถมก่อนหน้านี้เมื่อวันที่ 12 เม.ย.2562 MEDIA KING CAPITAL LTD ได้ขายหุ้น JKN ออกไปแล้วรอบหนึ่งจำนวน 13 ล้านหุ้น ในราคา 10 บาท รับเงินไป 130 ล้านบาท
นั่นเท่ากับว่า จากการขายหุ้น JKN 2 ล็อต MEDIA KING CAPITAL LTD ได้เงินสดเข้ากระเป๋าไป 230 ล้านบาท…
การขายหุ้นครั้งนี้คงไม่มีประเด็นให้พูดถึง…หากคนขายไม่ใช่ MEDIA KING CAPITAL LTD ผู้ถือหุ้นอันดับ 2 และเป็นบริษัทในกลุ่มจักราจุฑาธิบดิ์
นี่ยังไม่นับรวมที่ช่วงปลายปี 2561 “เจ๊แอน-จักรพงษ์ จักราจุฑาธิบดิ์” ผู้บริหารและผู้ถือหุ้นใหญ่ ขายหุ้นออกไป 4 ล้านหุ้น ราคาเฉลี่ย 13.30 บาท เป็นเงิน 53.20 ล้านบาท ให้กับ “หมอเฉลิม หาญพาณิชย์” เจ้าของและผู้ถือหุ้นใหญ่ของบริษัท บางกอกเชน ฮอสปิทอล จำกัด (มหาชน) หรือ BCH
รวมทั้งกรณี “พิมพ์อุมา จักราจุฑาธิบดิ์” น้องสาวเจ๊แอน ทิ้งหุ้นออกมาอีก 3 ล็อตใหญ่ ครั้งละ 7 ล้านหุ้น รวมทั้งหมด 21 ล้านหุ้น ราคาเฉลี่ย 11.76 บาท รับเงินสดไป 247 ล้านบาท ทำให้เหลือหุ้นเพียง 19 ล้านหุ้น คิดเป็น 3.52% เท่านั้น
แม้ตั้งแต่ช่วงต้นปี 2562 เจ๊แอนทยอยเก็บหุ้น JKN อย่างต่อเนื่อง…
แต่…เมื่อดีดลูกคิดแล้ว ก็ยังมีกำไรจากการขายหุ้นในช่วงที่ผ่านมา
จะว่าไปการขายหุ้นทำได้…ไม่ผิดอะไร…
แต่…ที่น่าจับตาคือขายให้ใคร ??
หลัก ๆ การขายหุ้นแบ่งเป็น 3 กลุ่ม…
1) ขายให้บุคคลทั่วไป อย่างกรณีเจ๊แอน ขายหุ้นให้ “หมอเฉลิม” ซึ่งถึงวันนี้ยังไม่เห็นภาพชัดของการเป็นสตราทิจิก พาร์ทเนอร์ (Strategic Partner) เลย
2) ขายให้กองทุนฯ ถือเป็นเรื่องที่ดี
นั่นหมายความว่า กองทุนฯ เห็นถึงการเติบโตที่แข็งแกร่งของบริษัทจึงเข้ามาถือหุ้น
แต่อีกด้านหนึ่งอาจถูกตั้งคำถาม ?? หากกองทุนฯ ที่เข้ามาถือเป็นประเภทกองทุนส่วนบุคคล หรือไพรเวทฟันด์
เนื่องจากหลายบริษัทตั้งไพรเวทฟันด์เข้ามารับ…ไม่ใช่กองทุนฯ จริง ๆ 
ลักษณะแบบนี้เคยเกิดขึ้นกับหลายบริษัทในตลาด เช่น บริษัทที่นำหน้าด้วยตัว B กับ P ที่สุดท้ายเจ้าของเหลือหุ้นน้อยลง
งานนี้เจ้าของรวย…ได้เงินก้อนโตเข้ากระเป๋า
แต่ถามว่าบริษัทได้อะไร..??
3) ขายให้สตราทิจิก พาร์ทเนอร์ กับกลุ่มที่เกี่ยวข้องกัน สามารถ synergy ต่อยอดธุรกิจกันได้
แต่…การขายหุ้น JKN ครั้งนี้ยังไม่เห็นชัดว่า ขายให้กลุ่มไหน..? หรือใคร..?
ว่าแต่ !! รายใหญ่ขายแบบนี้ ถ้าบริษัทดีจริงทำไมต้องขาย..??
หรือพันธมิตรอยากได้…จึงจำใจต้องขาย..??
เหล่านี้เป็นคำถามที่ติดอยู่ในใจของนักลงทุน โดยเฉพาะผู้ถือหุ้นรายย่อย 5,817 ราย คงอยากรู้คำตอบ…
“เจ๊แอน” ว่าไง.. ช่วยมาตอบให้หายข้องใจหน่อยยย…
…อิ อิ อิ…